Wanneer jou ambag meer as jou stokperdjie word - Corona Krisissentrum
Tuis / COVID-19 / Wanneer jou ambag meer as jou stokperdjie word
Wanneer jou ambag meer as jou stokperdjie word
Om jou ambag na 'n winsgewende stokperdjie te verander is nie eenvoudig nie. Dit vereis beplanning, toewyding en die regte gesindheid.
Jy mag as 'n motorwerktuigkundige of elektrisiën buite werksure of oor naweke take vir vriende of die bure verrig het, of selfs kombuiskabinette vervaardig het in ruil vir kontant in die hand. Miskien het jy 'n troukoek of twee gebak en besluit dat jy jou eie klein besigheid wil begin – veral in die huidige post-Covid-19-klimaat. Daar is verskeie faktore wat jy moet oorweeg voordat jy tot die stap oorgaan.
Is dit die regte tyd om jou beroep te laat vaar en jou ambagskennis te wy aan 'n moontlike winsgewende stokperdjie?
Het jy die deursettingsvermoë hiervoor? Is jy die soort persoon wat kan planne beraam en geleenthede raaksien te midde van terugslae? Om te droom is nie genoeg nie, jy moet jou drome in aksie laat oorgaan.
Vra jouself af of jy tans jou ambagsvaardigheid aanwend vir artistieke skeppings wat vir jou bevredigend is en by 'n klein mark aanklank vind en of jy werklik 'n behoefte vul. Skep jy byvoorbeeld beeldhouwerk of maak jy klere vir die informele Saterdag-mark?
Hoe suksesvol was/is jy sover met jou stokperdjie, is jy tevrede met die inkomste wat jy sover genereer het en met die produk wat jy lewer?
Kan jy jouself bemark, onder andere op sosiale media, en het jy genoegsame kennis van webbou-platforms om 'n webtuiste te bou waardeur jy jou produk kan bemark?
Kan jy werklik genoeg geld maak om rekeninge te betaal? Besoek 'n finansiële adviseur, verstaan die risiko's en die finansiële groeipotensiaal.
Watter elemente van jou ambagsvaardigheid kan jy aanwend in 'n winsgewende stokperdjie of 'n tweede beroep?
Kan jy kritiek en terugslae hanteer ?
Gaan jy dit nog steeds geniet ? Hoe gaan jy voel oor om jou stokperdjie 'n paar uur per dag te bedryf teenoor dit elke dag die hele dag en selfs naweke te doen?
Is jy bereid om jou kwalifikasie aan te vul? Sal jy byvoorbeeld 'n modeontwerpkursus gaan neem, al kan jy reeds klere maak?
Wat sal jy moet inboet om dit 'n voltydse beroep te maak en 'n gereelde inkomste te genereer? Waarsonder sal jy moet klaarkom, byvoorbeeld 'n vaste salaris of 'n tweede motor of 'n vakansie?
Wanneer jy finaal besluit om tot die stap oor te gaan, is daar nog 'n paar dinge wat jy in ag moet neem, waarvan belasting een is waarmee jy iewers in die toekoms te doen gaan kry. Die SAID hou ook vir jou voordele in, in die opsig dat jy korting op sekere goed en onder sekere omstandighede kan eis. Die vraag is egter: bedryf jy 'n winsgewende stokperdjie – waarop jy streng gesproke ook moet belasting betaal – of bedryf jy 'n opkomende besigheid? Die SAID vereis dat jy bewys lewer van finansiële rekords, 'n aparte bankrekening vir jou besigheid, jou geregistreerde besigheidsnaam en besigheidstruktuur, BTW-registrasie, en die aantal werksure wat jy aan die besigheid bestee.
Dit sal raadsaam wees om, voordat jy die sprong neem, 'n finansiële raadgewer te kontak om jou te adviseer aangaande finansiering, belasting, wetlike besigheidsaspekte, 'n besigheidsplan, om te kyk na die lewensvatbaarheid van jou projek en oor waar jy kan aanklop vir finansiering.
Hou jou produk eenvoudig en jou besigheid ongekompliseerd. Jy mag dalk in die versoeking kom om uit die staanspoor oordadige troukoeke te bak of stylmeubels te vervaardig, terwyl jou voornemende kliënte in 'n konserwatiewe omgewing woon met beperkte inkomste. Hou dus jou teikenmark in gedagte. Waar lê jou mark? As skrynwerker of meubelmaker sal dit jou baat om jou besigheid te rig op die middel- tot hoërklas-areas omdat die meeste mense eerder klaarvervaardigde items koop weens die onmiddellike beskikbaarheid daarvan.
Indien jy spesiale toerusting vir jou besigheid benodig, kan jy daaraan dink om tweedehands op webwerwe soos GumTree of op veilings te koop.
Moenie op die kompetisie fokus nie – dit kan jou ontspoor, maar bly getrou aan jou handelsnaam en jou visie. Terselfdertyd moet jy ook nie stagneer nie maar innoverend bly. As jy byvoorbeeld vanuit jou kombuis etes aflewer of 'n tuisnywerheid bedryf, kan jy daaraan dink om 'n "spook- kombuis" te word waar jy geen toonbank het nie maar jou produk aanlyn verkoop en self aflewer; of as daar pizza-besighede in jou omgewing is, kan jy aanbied om vir hulle groente-pizzas te vervaardig.
Luister na terugvoer. Bespreek jou plan met kundiges en luister na hul mening, moontlik sien hulle struikelblokke raak wat jy miskyk.
Beplan hoeveel tyd jy gaan benodig om jou besigheid aan die gang te kry en hoeveel tyd jy bereid is om aan jou nuwe onderneming te bestee. Neem jou persoonlike lewe in ag, as jy op trou staan of 'n groot verband op jou eiendom moet afbetaal, is dit dalk nie nou die regte tyd daarvoor nie.